এক সময় কারখানা নামক কর্মমন্দিরে এই পুজোর বিপুল আয়োজন হত। আমোদ-উল্লাস, বোনাসের মোটা অঙ্ক, বড়োসড়ো মিষ্টির প্যাকেট-সহ বাড়ির কর্তারা মনখুশি নিয়ে সংসার আলো করেছেন। আজ সে সব বেশির ভাগ জায়গাতে দুব্বোঘাস আর জঙ্গল বিস্তৃতি লাভ করেছে। হাজার হাজার মানুষের মনে এখন এই পুজো কেবল স্মৃতি। বিশ্বকর্মার আরাধনা পুরুষদের ঘিরে। শিল্পাঞ্চলের পুজো সে ভাবে দেখা হয়ে ওঠেনি বলে এলাকার রিকশাস্ট্যান্ডে, ছোটোখাটো গ্যারাজে, মেকানিকদের ডেরায় উৎসব নানা রঙে মেতে ওঠে, দেখে বড়ো ভালো লাগে। এখানে তামা-পিতলের ঝাঁ চকচকে বাসনকোসন না থাকলেও কলাপাতার আন্তরিকতায় দেবতা সন্তুষ্ট। পুরুষসকল বিপুল কর্মতৎপরতায় এগিয়ে যায় পুজোপদ্ধতির দিকে। এই পুজোতে কায়িক কর্মীর ছুটির দিন। আজকে মদ্যপানের কথা বাদ রেখে শৈশববেলার ঘুড়ির স্মৃতি গপ্পোকথায় শোনাই।